தலைமை நீதிபதி ‘மாஸ்டர் ஆஃப் ரோஸ்டர்’ஆக இருந்தாலும் வழக்குகளைத் தனது மனம்போன போக்கில் ஒதுக்கீடு செய்ய முடியாது. அதற்கென்று நியதிகள் இருக்கின்றன. அரசியல் முக்கியத்துவம் வாய்ந்த வழக்குகள் மூத்த நீதிபதிகளைக்கொண்ட அமர்வுக்கு ஒதுக்கப்படுவதே மரபு. ஆனால் அந்த மரபுக்கு மாறாக தற்போதைய தலைமை நீதிபதி அரசியல் முக்கியத்துவம் வாய்ந்த வழக்குகளை ஒருசில ஜூனியர் நீதிபதிகளைக் கொண்ட அமர்வுக்கு ஒதுக்குகிறார் என்பதே நான்கு மூத்த நீதிபதிகள் கடந்த ஜனவரி மாதத்தில் முன்வைத்த குற்றச்சாட்டு. அது நீதிபதிகளின் சீனியாரிட்டி சம்பந்தப்பட்டதல்ல. குறிப்பிட்ட அமர்வுகளுக்கு வழக்குகளை ஒதுக்குவதன்மூலம் அவற்றின் தீர்ப்புகள் முன் தீர்மானிக்கப்பட்ட விதத்தில் பெறப்படுகின்றன என்ற குற்றச்சாட்டை மூத்த நீதிபதிகள் கூறினார்கள். அதாவது ஆட்சியாளர்களுக்கு அனுகூலம் அளிக்கும் விதமாகத் தீர்ப்புகள் முன்னரே தீர்மானிக்கப்படுகின்றன, அவை குறிப்பிட்ட அமர்வுகளிலிருந்து பெறப்படுகின்றன என்பதே அந்தக் குற்றச்சாட்டின் சாரம்.